
Par valsts līdzdalības saglabāšanu valsts sabiedrībā ar ierobežotu atbildību "Iekšlietu ministrijas poliklīnika" un tās vispārējo stratēģisko mērķi

	1.
	Anotācija (ex-ante)
Anotācijas (ex-ante) nosaukums
	Iebildums (LBAS - 14.08.2026.)
Latvijas Veselības un sociālās aprūpes darbinieku arodbiedrība (LVSADA) uztur spēkā iepriekš izteikto iebildumu. 
Piedāvātā redakcija
-
	Ņemts vērā
Rīkojuma projekta 2. punktā ietvertais Kapitālsabiedrības vispārējais stratēģiskais mērķis ir precizēts, vārdus “kā arī nodrošināt sabiedrības interešu īstenošanu, sniedzot ambulatorās veselības aprūpes pakalpojumus” aizstājot ar vārdiem “kā arī sniegt ar minēto funkciju izpildi funkcionāli saistītus ambulatorās veselības aprūpes pakalpojumus”.
Precizētā redakcija skaidri nosaka, ka ambulatorās veselības aprūpes pakalpojumu sniegšana neveido patstāvīgu valsts līdzdalības pamatu. Valsts līdzdalības saglabāšanas tiesiskais pamats ir Valsts pārvaldes iekārtas likuma 88. panta pirmās daļas 2. punkts, jo Kapitālsabiedrība, nodrošinot Centrālās medicīniskās ekspertīzes komisijas funkcijas izpildi, sniedz valsts drošībai stratēģiski svarīgus pakalpojumus.
Priekšlikums pilnībā svītrot no vispārējā stratēģiskā mērķa atsauci uz ambulatorās veselības aprūpes pakalpojumiem nav atbalstīts, jo šo pakalpojumu sniegšana ir funkcionāli saistīta ar Kapitālsabiedrības specializētās funkcijas izpildi. Ambulatorās veselības aprūpes pakalpojumu sniegšana sekmē CMEK funkcijas izpildē iesaistīto ārstniecības personu profesionālās kvalifikācijas un praktisko iemaņu uzturēšanu, kā arī ļauj pilnvērtīgāk izmantot Kapitālsabiedrības personālu, telpas, medicīnisko infrastruktūru un tehnoloģijas.
Rīkojuma projekts neparedz jaunu ambulatorās veselības aprūpes pakalpojumu uzsākšanu, esošo pakalpojumu apjoma palielināšanu vai papildu valsts budžeta finansējuma piešķiršanu. Kapitālsabiedrība valsts budžeta līdzekļus nesaņem dotācijas veidā, bet saņem samaksu par faktiski sniegtajiem pakalpojumiem. Par CMEK veiktajām veselības pārbaudēm norēķinus veic Iekšlietu ministrijas veselības un sporta centrs no šim mērķim paredzētajiem valsts budžeta līdzekļiem, savukārt valsts apmaksātie ambulatorās veselības aprūpes pakalpojumi tiek finansēti atbilstoši līgumam ar Nacionālo veselības dienestu. Rīkojuma projekts nemaina minēto pakalpojumu finansēšanas kārtību.
	Anotācija (ex-ante)
Anotācijas (ex-ante) nosaukums

	2.
	Anotācija (ex-ante)
1.1. Pamatojums
	Priekšlikums (KP - 14.08.2026.)
Izvērtējumā norādīts, ka VSIA “Iekšlietu ministrijas poliklīnika” (turpmāk – Kapitālsabiedrība) galvenais uzdevums ir nodrošināt Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm veselības stāvokļa un psiholoģisko īpašību izvērtēšanu, ko veic Kapitālsabiedrības struktūrvienība – Centrālā medicīniskās ekspertīzes komisija (turpmāk – CMEK). Vienlaikus Kapitālsabiedrība darbojas arī kā ambulatora ārstniecības iestāde, sniedzot primārās un sekundārās veselības aprūpes pakalpojumus.
Izvērtējumā uzsvērts, ka CMEK funkcija ir tieši saistīta ar valsts iekšējās drošības nodrošināšanu, jo tās ietvaros tiek veikta dienesta kandidātu un amatpersonu veselības stāvokļa un psiholoģisko īpašību izvērtēšana, kā arī sniegti normatīvajos aktos paredzētie atzinumi. Tāpat norādīts, ka Kapitālsabiedrībā ir izveidota specializēta informācijas sistēma, kurā tiek apstrādāta ierobežotas pieejamības informācija, tostarp par amatpersonām, kuru dienests un amata pienākumi ir valsts noslēpuma objekts.
Saskaņā ar izvērtējumā sniegto informāciju Kapitālsabiedrība 2023.-2025. gadā ir saglabājusi stabilu finanšu stāvokli, pakāpeniski palielinot apgrozījumu un nodrošinot pozitīvu peļņu, pozitīvu pašu kapitālu un stabilus likviditātes rādītājus. Vienlaikus aptuveni divas trešdaļas Kapitālsabiedrības ieņēmumu veido valsts budžeta finansējums CMEK funkciju un valsts apmaksāto veselības aprūpes pakalpojumu nodrošināšanai, savukārt pārējos ieņēmumus veido maksas veselības aprūpes pakalpojumi.
KP ieskatā izvērtējumā norādītie apstākļi pamato Kapitālsabiedrības darbības atbilstību Valsts pārvaldes iekārtas likuma 88. panta pirmās daļas 2. punktam, ciktāl tā saistīta ar CMEK funkciju nodrošināšanu un citiem uzdevumiem, kas ir stratēģiski svarīgi valsts drošībai. Ņemot vērā CMEK veikto funkciju specifiku, normatīvajā regulējumā noteiktos pienākumus, kā arī nepieciešamību nodrošināt ierobežotas pieejamības informācijas apriti un apstrādi, KP neiebilst pret valsts līdzdalības saglabāšanu Kapitālsabiedrībā.  
Vienlaikus Kapitālsabiedrība sniedz arī plašu ambulatoro veselības aprūpes pakalpojumu klāstu tirgū (https://poliklinika.iem.gov.lv/pacientiem/cenradis/ aplūkots 12.08.2026.), kurā darbojas valsts, pašvaldību un privātās ārstniecības iestādes. Izvērtējumā norādīts, ka šo pakalpojumu sniegšana pati par sevi netiek pamatota ar VPIL 88. panta pirmās daļas 1. punktā minēto tirgus nepilnību, bet gan ar to funkcionālo saistību ar CMEK darbības nodrošināšanu.
Ņemot vērā minēto, KP aicina Iekšlietu ministriju detalizētāk izvērtēt katru Kapitālsabiedrības sniegto veselības aprūpes pakalpojumu veidu atsevišķi, jo īpaši maksas pakalpojumus, kas netiek apmaksāti no valsts budžeta līdzekļiem, analizējot to atbilstību VPIL 88. pantā noteiktajiem priekšnoteikumiem, kā arī privātā sektora iesaistes iespējas attiecīgā pakalpojuma nodrošināšanā.
KP ieskatā CMEK funkcijas esība pati par sevi (a priori) nepamato visu Kapitālsabiedrības sniegto ambulatoro veselības aprūpes pakalpojumu saglabāšanu esošajā apjomā, tādēļ būtu nepieciešams atsevišķi izvērtēt katra pakalpojuma sniegšanas lietderību, saistību ar CMEK funkcijas nodrošināšanu un atbilstību VPIL 88. panta nosacījumiem.
Noslēgumā KP aicina Iekšlietu ministriju regulāri veikt konkurences neitralitātes risku izvērtējumu attiecībā uz tiem veselības aprūpes pakalpojumiem, kurus Kapitālsabiedrība sniedz konkurencē ar citiem tirgus dalībniekiem, lai nodrošinātu, ka publiskas personas līdzdalība nerada nepamatotas priekšrocības tirgū (Konkurences neitralitātes izvērtēšanas vadllīnijas elektroniski pieejmas KP tīmekļa vietnē: https://www.kp.gov.lv/lv/vadlinijas).
Piedāvātā redakcija
veikt detalizētu izvērtējumu atbilstoši priekšlikumā norādītajam
	Ņemts vērā
Konkurences padomes priekšlikums detalizētāk izvērtēt Kapitālsabiedrības sniegtos ambulatorās veselības aprūpes pakalpojumus un regulāri vērtēt konkurences neitralitātes riskus ir atbalstāms.
Izvērtējums papildināts ar informāciju par Kapitālsabiedrības sniegto pakalpojumu apjomu un ieņēmumiem, pakalpojumu cenu salīdzinājumu, cenu salīdzinājumā ietverto pakalpojumu pieejamību citu tirgus dalībnieku piedāvājumā, to funkcionālo saikni ar Centrālās medicīniskās ekspertīzes komisijas funkcijas izpildi un privātā sektora iesaistes iespējām. Ņemot vērā pakalpojumu savstarpējo saistību un kopīgi izmantojamos resursus, pakalpojumi izvērtēti pa saturiski vienveidīgām pakalpojumu grupām.
Ambulatorās veselības aprūpes pakalpojumu sniegšana neveido patstāvīgu valsts līdzdalības pamatu, bet ir funkcionāli saistīta ar Centrālās medicīniskās ekspertīzes komisijas funkcijas izpildi. Ambulatorās veselības aprūpes pakalpojumu sniegšana sekmē Centrālās medicīniskās ekspertīzes komisijas funkcijas izpildē iesaistīto ārstniecības personu profesionālās kvalifikācijas un praktisko iemaņu uzturēšanu, kā arī ļauj pilnvērtīgāk izmantot Kapitālsabiedrības personālu, telpas, medicīnisko infrastruktūru un tehnoloģijas.
Kapitālsabiedrība valsts budžeta līdzekļus nesaņem dotācijas veidā tās darbības nodrošināšanai, bet saņem samaksu par faktiski sniegtajiem pakalpojumiem. Par Centrālās medicīniskās ekspertīzes komisijas faktiski veiktajām Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm un dienesta kandidātu veselības pārbaudēm norēķinus veic Iekšlietu ministrijas veselības un sporta centrs no šim mērķim paredzētajiem valsts budžeta līdzekļiem. Savukārt valsts apmaksātie ambulatorās veselības aprūpes pakalpojumi tiek apmaksāti atbilstoši ar Nacionālo veselības dienestu noslēgtajā līgumā noteiktajam pakalpojumu apjomam un apmaksas kārtībai.
Iekšlietu ministrija kā valsts kapitāla daļu turētāja ne retāk kā reizi ceturksnī izvērtē Kapitālsabiedrības finansiālo stāvokli un darbības rezultatīvos rādītājus. Ar Nacionālo veselības dienestu noslēgtais līgums paredz regulāru informācijas sniegšanu, tostarp pārskata par valsts budžeta līdzekļu izlietojumu sagatavošanu, ietverot izdevumu aprēķinu un sadalījumu atbilstoši faktiski sniegto pakalpojumu apjomam. Šāda uzraudzība ļauj vērtēt valsts apmaksāto veselības aprūpes pakalpojumu sniegšanas izdevumu pamatotību un publiskā finansējuma izlietojuma atbilstību noteiktajam mērķim un finansēšanas nosacījumiem. Saskaņā ar Kapitālsabiedrības sniegto informāciju līdzšinējās uzraudzības ietvaros pārkāpumi publiskā finansējuma izlietojumā nav konstatēti.
Ņemot vērā, ka ambulatorās veselības aprūpes pakalpojumu nodrošināšanai tiek kopīgi izmantoti personāla, telpu, medicīniskās infrastruktūras un tehnoloģiju resursi, detalizēts izmaksu sadalījums pa atsevišķiem pakalpojumu veidiem izvērtējumā netiek ietverts. Vienlaikus izvērtējumā analizēti pakalpojumu apjomi un ieņēmumi pa saturiski vienveidīgām pakalpojumu grupām, veikts maksas pakalpojumu cenu salīdzinājums, vērtēta to funkcionālā saikne Centrālās medicīniskās ekspertīzes komisijas funkcijas izpildi un konkurences neitralitātes aspekti. Rīkojuma projekts neparedz jaunu ambulatorās veselības aprūpes pakalpojumu uzsākšanu, esošo pakalpojumu apjoma būtisku palielināšanu, finansēšanas kārtības maiņu vai papildu valsts budžeta finansējuma piešķiršanu.
Iekšlietu ministrija konkurences neitralitātes riskus turpmāk vērtēs Kapitālsabiedrības vidēja termiņa darbības stratēģijas un ikgadējo darbības rezultātu izvērtēšanas ietvaros, pievēršot uzmanību cenu veidošanai un pakalpojumu finansēšanas kārtības atbilstībai. Pirms jauna pakalpojumu veida uzsākšanas, esošo pakalpojumu būtiskas paplašināšanas vai nozīmīgu ieguldījumu veikšanas tiks izvērtētas privātā sektora iesaistes iespējas un paredzētās rīcības ietekme uz konkurenci.
	Anotācija (ex-ante)
1.1. Pamatojums

	Izsludināšana: 09.07.2026. 16:05

	3.
	Anotācija (ex-ante)
Anotācijas (ex-ante) nosaukums
	Iebildums (FM - 23.07.2026.)
Lūdzam papildināt Ministru kabineta rīkojuma projekta anotāciju un tās pielikumu ar skaidrojumu par to, vai ir veikts izvērtējums, vai atsakoties no līdzdalības valsts sabiedrībā ar ierobežotu atbildību "Iekšlietu ministrijas poliklīnika" un tā vietā nodrošinot amatpersonām veselības apdrošināšanas polises, neveidotos valsts budžeta līdzekļus ietaupījums.
Piedāvātā redakcija
-
	Ņemts vērā
Projekta anotācija un tās pielikums papildināti ar izvērtējumu par iespēju atteikties no valsts līdzdalības Kapitālsabiedrībā un nodrošināt amatpersonām veselības apdrošināšanas polises. Valsts līdzdalības pārvērtēšanas procesā tika izvērtēti arī alternatīvi risinājumi. Veselības apdrošināšanas polišu iegāde nevar aizstāt Centrālās medicīniskās ekspertīzes komisijas funkciju izpildi, jo veselības apdrošināšana nenodrošina normatīvajos aktos noteikto amatpersonu ar speciālajām dienesta pakāpēm veselības stāvokļa un psiholoģisko īpašību pārbaudi, normatīvajos aktos paredzēto atzinumu sniegšanu, vienotas ekspertīzes metodikas piemērošanu, specializētas informācijas sistēmas uzturēšanu, ierobežotas pieejamības informācijas apriti, kā arī valsts un pašvaldību institūciju amatpersonu un darbinieku veselības bojājumu smaguma pakāpes noteikšanu. Kapitālsabiedrības veiktās pārbaudes nodrošina amatpersonu ar speciālajām dienesta pakāpēm un dienesta kandidātu veselības stāvokļa un psiholoģisko īpašību objektīvu un vienotu izvērtēšanu, sākot ar personas pieņemšanu dienestā, turpinot dienestu un līdz atvaļināšanai no dienesta. Veicot amatpersonu ar speciālajām dienesta pakāpēm veselības stāvokļa un psiholoģisko īpašību pārbaudes, vienkopus tiek nodrošināta informācijas pieejamība par amatpersonu veselības stāvokli, tādējādi ļaujot operatīvi risināt jautājumus, kas saistīti ar amatpersonu ārstniecību, rehabilitāciju un turpmāko dienesta gaitu.
Minētās funkcijas ir saistītas ar valsts drošības interešu nodrošināšanu un nav aizstājamas ar veselības apdrošināšanas pakalpojumiem.
Tādējādi veselības apdrošināšanas polise nav uzskatāma par līdzvērtīgu alternatīvu valsts līdzdalības saglabāšanai Kapitālsabiedrībā.
Atsakoties no valsts līdzdalības Kapitālsabiedrībā, minēto funkciju izpilde, tai nepieciešamā specializētā personāla, infrastruktūras un informācijas sistēmas uzturēšana būtu jānodrošina citā institucionālā formā un jāturpina finansēt no valsts budžeta. Ņemot vērā minēto, veselības apdrošināšanas polišu iegādes izmaksas nav vērtējamas kā Kapitālsabiedrības darbības nodrošināšanas izmaksu alternatīva. Polišu iegādes izmaksas būtu papildu izmaksas, nevis Centrālās medicīniskās ekspertīzes komisijas funkciju nodrošināšanas izmaksu aizstājējas. Ievērojot minēto, veiktais izvērtējums nedod pamatu secināt, ka veselības apdrošināšanas polišu iegāde, atsakoties no valsts līdzdalības Kapitālsabiedrībā, radītu valsts budžeta līdzekļu ietaupījumu. Projekta anotācija un tās pielikums attiecīgi precizēti.
	Anotācija (ex-ante)
Anotācijas (ex-ante) nosaukums

	4.
	Anotācija (ex-ante)
Anotācijas (ex-ante) nosaukums
	Iebildums (LBAS - 23.07.2026.)
Latvijas Veselības un sociālās aprūpes darbinieku arodbiedrības Birojs (turpmāk - LVSADA), iepazīstoties ar Ministru kabineta rīkojuma projektu un tā anotāciju, konceptuāli neiebilst valsts līdzdalības saglabāšanai VSIA "Iekšlietu ministrijas poliklīnika", ņemot vērā tās stratēģisko nozīmi valsts drošības nodrošināšanā, veicot Iekšlietu ministrijas sistēmas iestāžu un Ieslodzījuma vietu pārvaldes amatpersonu veselības stāvokļa un psiholoģisko īpašību izvērtēšanu.

Vienlaikus LVSADA iebilst pret rīkojuma projekta 2. punktā ietverto Kapitālsabiedrības stratēģiskā mērķa paplašināšanu, nosakot, ka tās uzdevums ir arī "nodrošināt sabiedrības interešu īstenošanu, sniedzot ambulatorās veselības aprūpes pakalpojumus", jo šāds regulējums nav pienācīgi pamatots ne juridiski, ne no veselības politikas un publisko finanšu pārvaldības viedokļa.
Anotācijā valsts līdzdalības saglabāšana pamatota ar Valsts pārvaldes iekārtas likuma 88. panta pirmās daļas 2. punktu, proti, kapitālsabiedrības stratēģisko nozīmi valsts drošības nodrošināšanā. Tomēr rīkojuma projektā šis mērķis tiek paplašināts, ietverot arī vispārēju ambulatoro veselības aprūpes pakalpojumu sniegšanu sabiedrībai. Šāda funkcija pati par sevi nav valsts drošības funkcija. Ja valsts vēlas saglabāt līdzdalību kapitālsabiedrībā arī šā uzdevuma veikšanai, anotācijā bija jāsniedz patstāvīgs pamatojums atbilstoši Valsts pārvaldes iekārtas likuma 88. panta pirmās daļas 1. punktam, pierādot tirgus nepilnības esību. Šāds izvērtējums nav veikts.
Anotācijā secināts, ka projekts neietekmē valsts budžetu. LVSADA ieskatā šāds secinājums ir nepilnīgs. Kapitālsabiedrības valsts apmaksātie ambulatorie veselības aprūpes pakalpojumi tiek finansēti no Nacionālā veselības dienesta līdzekļiem, kas ir Veselības ministrijas budžeta finansējums. Tādēļ stratēģiskā mērķa paplašināšana objektīvi skar publisko resursu sadali starp ārstniecības iestādēm.
Anotācijā nav izvērtēts:
- kāda ir Kapitālsabiedrības pašreizējā un plānotā NVD finansējuma struktūra;
- vai paredzēta valsts apmaksāto ambulatoro pakalpojumu saglabāšana vai paplašināšana;
- kā tas ietekmēs citu valsts un pašvaldību ārstniecības iestāžu iespējas saņemt NVD finansējumu.
Īpaši jāuzsver, ka Veselības ministrijas budžeta programmās jau ilgstoši trūkst finansējuma ambulatoro veselības aprūpes pakalpojumu nodrošināšanai. Valsts un pašvaldību ārstniecības iestādes regulāri saskaras ar nepietiekamu NVD finansējumu, garām pacientu rindām un ierobežotām iespējām nodrošināt sabiedrībai nepieciešamo pakalpojumu apjomu. Šādos apstākļos nav pamatots, kādēļ ierobežotie Veselības ministrijas budžeta resursi būtu novirzāmi Iekšlietu ministrijas kapitālsabiedrības vispārējās ambulatorās darbības attīstībai, nevis ārstniecības iestādēm, kuru pamatuzdevums ir nodrošināt valsts apmaksāto veselības aprūpi sabiedrībai.
Anotācijā nav izvērtēta Kapitālsabiedrības darbības atbilstība konkurences neitralitātes principam. Ja viena un tā pati kapitālsabiedrība vienlaikus pilda valsts drošības funkcijas un konkurē vispārējā ambulatoro veselības aprūpes tirgū par NVD finansējumu, ir jāizvērtē, vai valsts drošības funkciju nodrošināšanai piešķirtie publiskie resursi netiek netieši izmantoti arī komercdarbības veikšanai un vai netiek radītas nepamatotas priekšrocības salīdzinājumā ar citām ārstniecības iestādēm.
 .
LVSADA priekšlikums:
Svītrot no rīkojuma projekta 2. punkta vārdus "kā arī nodrošināt sabiedrības interešu īstenošanu, sniedzot ambulatorās veselības aprūpes pakalpojumus".
 
Piedāvātā redakcija
-
	Nav ņemts vērā
Priekšlikums svītrot no rīkojuma projekta 2. punkta vārdus “kā arī nodrošināt sabiedrības interešu īstenošanu, sniedzot ambulatorās veselības aprūpes pakalpojumus” nav atbalstāms.
Rīkojuma projekts neparedz Kapitālsabiedrības darbības paplašināšanu vai jaunu funkciju noteikšanu. Kapitālsabiedrība jau ilgstoši darbojas kā ārstniecības iestāde, nodrošinot ambulatoros veselības aprūpes pakalpojumus atbilstoši Ārstniecības likumam un noslēgtajiem līgumiem ar Nacionālo veselības dienestu. Ambulatorās veselības aprūpes pakalpojumi tiek sniegti pacientiem atbilstoši veselības aprūpes organizēšanu un finansēšanu regulējošajos normatīvajos aktos un ar Nacionālo veselības dienestu noslēgtajos līgumos noteiktajai kārtībai. Kapitālsabiedrības sniegtie primārās un sekundārās ambulatorās veselības aprūpes pakalpojumi sekmē veselības aprūpes pakalpojumu pieejamību. Kapitālsabiedrības sniegtie valsts apmaksātie veselības aprūpes pakalpojumi tiek finansēti no Veselības ministrijai paredzētajiem valsts budžeta līdzekļiem atbilstoši Nacionālā veselības dienesta noteiktajai finansēšanas kārtībai un ar Kapitālsabiedrību noslēgtā līguma nosacījumiem. Rīkojuma projekts nemaina minētā finansējuma piešķiršanas kārtību, neparedz Kapitālsabiedrībai prioritāras tiesības uz Nacionālā veselības dienesta finansējumu un pats par sevi nerada tiesības saņemt papildu valsts budžeta finansējumu.
Savukārt valsts līdzdalības saglabāšanas Kapitālsabiedrībā tiesiskais pamats ir Valsts pārvaldes iekārtas likuma 88. panta pirmās daļas 2. punkts, jo Kapitālsabiedrība, nodrošinot Centrālās medicīniskās ekspertīzes komisijas darbību, sniedz valsts drošībai stratēģiski svarīgus pakalpojumus. Savukārt ambulatorās veselības aprūpes pakalpojumu sniegšana nav noteikta kā patstāvīgs publiskas personas līdzdalības pamats, bet raksturo vienu no Kapitālsabiedrības esošajiem darbības virzieniem, kas ir funkcionāli saistīts ar tās specializēto uzdevumu izpildi.
Ambulatorās veselības aprūpes pakalpojumu sniegšana sekmē CMEK funkcijas izpildē iesaistīto ārstniecības personu profesionālās kvalifikācijas un praktisko iemaņu uzturēšanu, kā arī ļauj pilnvērtīgāk izmantot Kapitālsabiedrības personālu, telpas, medicīnisko infrastruktūru un tehnoloģijas. Tādēļ konkrētajā gadījumā nav pamata ambulatorās veselības aprūpes pakalpojumu sniegšanu vērtēt kā atsevišķu publiskas personas līdzdalības pamatu atbilstoši Valsts pārvaldes iekārtas likuma 88. panta pirmās daļas 1. punktam.
Rīkojuma projekts pats par sevi nemaina Nacionālā veselības dienesta finansējuma piešķiršanas un sadales kārtību, nenosaka valsts apmaksāto ambulatorās veselības aprūpes pakalpojumu apjoma palielināšanu un nerada Kapitālsabiedrībai tiesības saņemt papildu valsts budžeta finansējumu. Ambulatorās veselības aprūpes pakalpojumu ietveršana Kapitālsabiedrības vispārējā stratēģiskajā mērķī pati par sevi neietekmē citu ārstniecības iestāžu iespējas saņemt Nacionālā veselības dienesta finansējumu.
Ar rīkojuma projektu Kapitālsabiedrībai netiek piešķirtas ekskluzīvas tiesības, papildu kompensācija vai citi atšķirīgi nosacījumi ambulatorās veselības aprūpes pakalpojumu sniegšanā salīdzinājumā ar citām ārstniecības iestādēm. Tādējādi rīkojuma projekts pats par sevi nemaina konkurences apstākļus ambulatorās veselības aprūpes pakalpojumu tirgū. Centrālās medicīniskās ekspertīzes komisijas funkciju un valsts apmaksāto ambulatorās veselības aprūpes pakalpojumu finansēšanai ir atšķirīgi tiesiskie pamati, un ar rīkojuma projektu pašreizējais finansēšanas modelis netiek mainīts. Atbilstoši Kapitālsabiedrības sniegtajai informācijai grāmatvedības uzskaite tiek organizēta tā, lai būtu iespējams nodalīt ieņēmumus un izdevumus atbilstoši finansējuma avotiem un darbības virzieniem un izsekot publiskā finansējuma izlietojumam.
Projekta anotācija un tās pielikums attiecīgi precizēti, papildinot pamatojumu par ambulatorās veselības aprūpes pakalpojumu nozīmi Kapitālsabiedrības darbības modelī, Nacionālā veselības dienesta finansējumu un konkurences neitralitātes aspektiem.

	Anotācija (ex-ante)
Anotācijas (ex-ante) nosaukums

	Anotācija (ex-ante)
1.3. Pašreizējā situācija, problēmas un risinājumi
	Iebildums (KP - 30.07.2026. - pēc termiņa)
1. Atbilstoši Valsts pārvaldes iekārtas likuma 88.panta otrās daļas prasībām, kur noteikts, ka veicot izvērtējumu, publiska persona konsultējas ar komersantus pārstāvošām biedrībām, aicinām veikt konsultācijas ar veselības jomas komersantus pārstāvošām biedrībām. 
2.Papildināt projektu ar informāciju par īpatsvaru, kādā maksas veselības pakalpojumi tiek sniegti Iekšlietu ministrijas sistēmas iestāžu amatpersonām.
Piedāvātā redakcija
-
	Ņemts vērā
1. Iekšlietu ministrija, ievērojot Valsts pārvaldes iekārtas likuma 88. panta otro daļu, vērsās pie Latvijas Ģimenes ārstu asociācijas kā veselības jomu pārstāvošas biedrības, lūdzot sniegt viedokli par Ministru kabineta rīkojuma projektu "Par valsts līdzdalības saglabāšanu valsts sabiedrībā ar ierobežotu atbildību "Iekšlietu ministrijas poliklīnika" un tās vispārējo stratēģisko mērķi". Latvijas Ģimenes ārstu asociācija projektu ir saskaņojusi bez iebildumiem un priekšlikumiem. Projekta anotācija papildināta ar attiecīgu informāciju. Ņemot vērā minēto, iebildums šajā daļā ņemts vērā. 
2. Kapitālsabiedrība, sniedzot maksas veselības aprūpes pakalpojumus, neiegūst un neuzkrāj informāciju par maksas pakalpojuma saņēmēja nodarbinātību, jo šāda informācija nav nepieciešama konkrētā veselības aprūpes pakalpojuma sniegšanai. Līdz ar to Kapitālsabiedrības rīcībā nav datu, kas ļautu noteikt maksas veselības aprūpes pakalpojumu īpatsvaru, kas tiek sniegti Iekšlietu ministrijas sistēmas iestāžu amatpersonām. Vienlaikus norādāms, ka Kapitālsabiedrības maksas veselības aprūpes pakalpojumi tiek sniegti vispārējā kārtībā atbilstoši ārstniecības iestādes cenrādim. Ievērojot, ka rīkojuma projekts neparedz Iekšlietu ministrijas sistēmas iestāžu amatpersonām īpašas tiesības, priekšrocības vai atšķirīgus pakalpojumu saņemšanas nosacījumus, iebildums šajā daļā nav ņemts vērā. 

1.3. Pašreizējā situācija, problēmas un risinājumi



